Independent Truck Company

Independent Truck Company er et av verdens største selskaper innen produksjon av trucks (aksler) for skateboard. Selskapet ble grunnlagt 1978 av Fausto Vitello og sammenslutningen NHS. Independent Truck Company holder til i Santa Cruz i California i USA.

Historie
Independent ble grunnlagt av Fausto Vitello (som også grunnla det kjente skateboardmagasinet Thrasher) og gruppen NHS, som også eier verdens ledende fabrikant av skateboardhjul, Ricta. Den første modellen Independent produserte ble kalt Stage 1. Denne første modellen ble satt i produksjon i Newark i California 23. mai 1978. Ifølge designeren, Rick Blackhart, ble nettopp mangelen på kvalitativt gode trucks grunnlaget for utviklinga av den nye trucks-modellen. «One broke, and one didn’t turn» uttalte Blackhart, og viste da til henholdsvis Bennett Truks og Tracker Trucks, de eneste eksisterende trucksfabrikantene på det tidspunktet Independent ble grunnlagt.

Independent har i dag en over 30 år lang historie som fabrikant av trucks for skateboard, og er markedsledende innen denne bransjen i hele verden. Produksjonen av trucks har vært en suksess for Independent, noe som har gjort at selskapet også senere har lansert produkter som klær og annet utstyr for skatere. Den nyeste trucks-modellen ble lansert i 2008 og er kalt Stage X (eller Stage 10). Den nest nyeste modellen er Stage 9 som ble lansert i mars 2003 og designet på nytt og relansert i september 2006, 10 % lettere enn versjonen fra 2003. 

Independent eies og distribueres av NHS Distribution, en sammenslutning mellom flere selskaper innen skatebransjen. I 2003 feiret Independent sitt 25-årsjubileum og lanserte med det boka Built to Grind : 25 Years of Hardcore Skateboarding. Independents opprinnelige slagord var «THEY’RE #*X^!!! HOT!», men dette ble senere endret til «Built to Grind», som også ble navnet til boka som markerte selskapets 25-årsjubileum.

Team 
På Independents skaterteam finner man en rekke store stjerner innen skateboard-miljøt. Dette er noen av dem:
Skate: Steve Caballero, Bucky Lasek, Chad Muska, Eric Koston, Andrew Reynolds, Jeremy Wray, Steve Alba, Danny Way eller Geoff Rowley

Referanser

Eksterne lenker
 
 NHS Inc – offisiell nettside

Rullebrett
Industriselskaper fra USA
Etableringer i 1978
Næringsliv i California
Santa Cruz (California)